
DNA Timişoara a închis un dosar penal care-l avea ca protagonist 
pe baronul local de Caraş Severin, lon Mocioalcă, cu patru zile 
înainte ca acesta să fie numit de Parlament în funcţia de 
vicepreşedinte al Curţii de Conturi (CC). 


Mocioalcă a fost ales de plenul reunit al Camerei Deputaţilor şi 
Senatului pe 10 octombrie 2023, iar dosarul său a fost clasat de la 
DNA pe 6 octombrie 2023. Cu o zi inainte el a demisionat din 
funcţia de senator PSD, pentru a fi numit la CC. 


Am întrebat Direcţia dacă lon Mocioalcă a fost cercetat de 
procurorii anticorupţie sub acuzaţia de trafic de influenţă înainte 


de a fi numit şef la Curtea de Conturi. „Pe rolul DNA - Serviciul 
teritorial Timişoara a fost în lucru un dosar penal care a ca obiect 
investigarea modalităţii în care ar fi fost comise presupuse 
infracţiuni de corupţie şi asimilate acestora, în contextul 
menţionat în cererea dvs. În cauza respectivă, procurorii 
anticorupţie au dispus soluţia clasării la data de 6 octombrie 
2023”, se arată în răspunsul DNA. 


Din datele noastre, cazul era unul foarte bine instrumentat, fiind la 
dosar mai multe probe, inclusiv înregistrări făcute cu mandat de la 
instanţa supremă şi un denunţ. Clasarea a fost dispusă de şeful 
DNA Timişoara, în urma unor îndelungi dispute. 


Sârbu și-a lăsat moștenire postul de 
consilier 


lon Mocioacă este un apropiat al lui Ilie Sârbu, socrul lui Victor 
Ponta. Sârbu a fost consilier al Curţii de Conturi 9 ani, iar la 
expirarea mandatului a fost numit membru în Consiliul de 
administraţie al Romsilva. 


Potrivit portalului Integritate pe bune, Mocioalcă a fost mâna 
dreaptă a lui loan Talpeş director SIE între 1992 şi 1997 şi numele 
său a apărut în scandalul deputaţilor cu dosare de reţea la 
securitate. Ales în Parlament în 2000, se înscrie la un curs al 
Colegiului de Apărare condus de Gabriel Oprea.În 2019 se înscrie 
în partidul lui Ponta şi devine preşedinte al Comisiei de Apărare. 


Potrivit publicaţiei „Adevărul”, denunţătorul lui Mocioalcă nu a 
primit soluţia de clasare, cel mai probabil fiind invocat faptul că 
nu este parte interesată. Neavând soluţia de clasare, denunţătorul 
nu poate ataca decizia. Astfel, a fost nevoit să dea în judecată DNA 
Timişoara pentru a i se comunica soluţia de clasare şi apoi să o 
atace pe cale ierarhică la procurorul superior. 


Potrivit sursei citate, şeful Direcţiei Agricole Caraş-Severin, Marius 
losif Zarcula, a dat în judecată Direcţia Naţională Anticorupţie 


(DNA) - Serviciul Teritorial Timişoara, cerându-le judecătorilor ca 
instituţia să fie obligată să îi comunice o ordonanţă de clasare 
dintr-un dosar deschis în urma denunţului său. 


Termenul a fost stabilit pentru 8 mai 2024, la Tribunalul Caraş 
Severin. 

